4.5.2023
RO
Jurnalul Oficial al Uniunii Europene
C 158/13
Dimensiunea logoului poate varia în funcție de ambalaj, dar dimensiunile standard trebuie să rămână proporționale.
4.
Delimitarea concisă a ariei geografice Aria de producție a indicației geografice protejate „Ciliegia di Lari” cuprinde teritoriul administrativ al următoarelor comune: Casciana Terme – Lari, Terricciola și Crespina-Lorenzana.
5.
Legătura cu aria geografică Cererea de recunoaștere a produsului „Ciliegia di Lari” se întemeiază pe reputația sa istorică, construită pe baza calității sale.
Acest lucru se datorează unor aspecte specifice ale ariei geografice care sunt benefice pentru cultivarea cireșilor.
Printre acestea se numără factorii pedoclimatici, agricoli, sociali, culturali și economici.
Interacțiunea dintre acești factori a determinat stabilirea unei legături între reputația produsului și locul în care este obținut, astfel încât acesta a ajuns să fie identificat cu denumirea de Lari.
Istoria îndelungată a producției de „Ciliegia di Lari” a creat o relație strânsă cu consumatorii.
Aceștia apreciază calitatea deosebită care conferă cireșelor un caracter distinctiv: dulceața lor naturală.
Consumatorii acceptă faptul că, la punctul de vânzare, prețul acestora este mai mare decât cel al cireșelor din alte părți.
Aria geografică delimitată menționată la punctul 4 a fost dintotdeauna o zonă în care producția de cireșe a avut o importanță semnificativă, astfel cum se arată în studiile și sondajele mai vechi și mai recente (M. Basso, S. Natali, 1959; A. Funghi, 2004; diverși autori, editat de R. Massai, 2013).
Aria de producție a „Ciliegia di Lari” se caracterizează prin soluri și condiții climatice deosebit de propice pentru cultivarea cireșilor.
Acești factori influențează în mod direct calitatea fructelor, care se datorează dulceții lor naturale (grade Brix).
Texturile solurilor împreună cu regimul temperaturilor și al precipitațiilor sunt cei doi factori care caracterizează aria de producție a „Ciliegia di Lari” și care pot influența calitatea fructelor: dulceața exprimată în grade Brix. — Caracteristicile fizice ale solurilor agricole din zonă, alcătuite din nisip, mâl și argilă permit cultivatorilor, grație resurselor de apă pe care le pot stoca în mod obișnuit, să aibă pomi care se dezvoltă în mod echilibrat pe parcursul tuturor celor trei etape fenologice: înflorirea, formarea fructelor și coacerea.
Aceste etape sunt esențiale pentru obținerea unor fructe cu o concentrație optimă de zahăr (grade Brix). — Regimul tipic al temperaturii și al precipitațiilor în aria de producție este determinat de numeroși factori care sunt benefici pentru producția de cireșe dulci în mod natural, fără factori negativi.
Aria nu este afectată în mod special de înghețurile târzii, care ar putea inhiba procesul de înflorire.
Temperaturile blânde din primăvară sunt însoțite de precipitații moderate, care garantează înflorirea și formarea fructelor în condiții optime.
În mod similar, precipitațiile rare care cad pe parcursul etapei finale a coacerii împiedică apariția oricărei probleme legate de crăparea cireșelor.